6. Udtalelse til Ankestyrelsen (Åben)
Tidl. politisk behandling
Forventet sagsgang
SS-U, AU, BS-U, ØK, BY
Lovgrundlag
Retssikkerhedsloven § 3, stk. 2 
SAGENS INDHOLD
Byrådet skal i denne sag tage stilling til en udtalelse til Ankestyrelsen om, hvordan 
Favrskov Kommune sikrer, at frister for sagsbehandlingen på det sociale område 
lever op til lovgivningen.
Ankestyrelsen har ved brev af 18. december 2023 anmodet om Byrådets høringssvar/udtalelse, hvor der 
redegøres for, hvordan kommunen sikrer, at frister for sagsbehandlingen på det sociale område lever op til 
Ankestyrelsens udmeldte praksis om forståelsen af retssikkerhedslovens § 3, stk. 2. 
Den pågældende paragraf handler om, at kommunerne på de enkelte sagsområder på det sociale område 
skal fastsætte frister for hvor lang tid, der må gå fra modtagelsen af en ansøgning, til afgørelsen skal være 
truffet. Fristerne skal offentliggøres. Af retssikkerhedsbekendtgørelsen fremgår, hvilke retsområder (love) 
retssikkerhedsloven gælder for. Der er pt. oplistet 18 love. Det bemærkes, at det sociale område også 
omfatter arbejdsmarkedsområdet.
Ankestyrelsen har anmodet om, at Byrådet behandler udtalelsen på et møde. Ankestyrelsen skal bruge 
udtalelsen til at vurdere, om der er anledning til at rejse en tilsynssag over for Favrskov Kommune. 
Baggrunden for Ankestyrelsens henvendelse er, at de 28. december 2022 har modtaget en henvendelse 
på vegne af #enmillionstemmer, som ifølge deres hjemmeside er ”en folkebevægelse, der arbejder for at 
sikre retssikkerhed for mennesker med funktionsnedsættelser og psykisk sårbarhed og deres pårørende i 
hele landet”. 
I henvendelsen oplyser [adresse] bl.a., at der efter deres opfattelse i samtlige 98 kommuner er 
mangler i forhold til overholdelse af retssikkerhedslovens § 3, stk. 2. På baggrund af denne og andre 
henvendelser om samme emne har Ankestyrelsen foretaget en gennemgang af tilgængelige oplysninger 
om sagsbehandlingsfrister på det sociale område på alle kommuners hjemmesider. 
Det har ført til, at Ankestyrelsen 15. december 2023 udsendte en generel udtalelse til alle 
kommunalbestyrelser om kommunalbestyrelsernes forpligtelser efter retssikkerhedslovens § 3, stk. 2. Af 
denne udtalelse fremgår bl.a., at Ankestyrelsen i 2. halvår af 2024 på baggrund af den generelle udtalelse 
vil foretage en stikprøvekontrol af udvalgte kommuners hjemmeside for at se, om de pågældende 
kommuner til den tid lever op til retssikkerhedslovens § 3, stk. 2. I forlængelse heraf har Ankestyrelsen 
foretaget en høring af 15 kommuner – bl.a. [adresse]. 
VURDERING
Det er forvaltningernes vurdering, at Favrskov Kommune lever op til Ankestyrelsens udmeldte praksis om 
forståelsen af retssikkerhedslovens § 3, stk. 2.
[adresse]: EMN-2024-00026
Dok-ID: 3661935
Sagsbehandler: gitth
Byråd
19. marts 2024  19:00
I vurderingen lægges der vægt på, at Favrskov Kommune siden 2007 har fastsat og offentliggjort 
sagsbehandlingsfrister for ansøgningssager på det sociale område. Fristerne opdateres løbende bl.a. 
gennem godkendelse af kvalitetsstandarder på både, ældre- social-, børn- og familieområdet. Herudover 
har Byrådet senest taget stilling til regulering af de samlede fastsatte frister på byrådsmøde 24. november 
2020. 
For at sikre fristernes overholdelse arbejdes der løbende med opfølgning på sagsbehandlingsfristerne i 
forvaltningerne, hvilket er nærmere beskrevet i udtalelsen til Ankestyrelsen. Hertil kommer, at Byrådet på 
møde 24. november 2020 har besluttet et koncept for den løbende opfølgning på udvalgte frister på det 
sociale område. 
I forlængelse af Ankestyrelsens henvendelse har forvaltningerne foretaget en vurdering af, om der er fastsat 
sagsbehandlingsfrister for alle ansøgningssager indenfor de lovgivningsområder, som er omfattet af 
retssikkerhedsbekendtgørelsen. Det kan i den forbindelse konstateres, at der mangler fastsættelse af nogle 
frister på de forskellige fagområder. 
Forvaltningerne skal hertil bemærke, at der skal fastsættes sagsbehandlingsfrister for ansøgningssager 
inden for pt. 18 forskellige love. Der er ikke fra ministeriets side lavet en oversigt over de ansøgningssager, 
der skal fastsættes frister for, og det har ikke været muligt at få Ankestyrelsen til at oplyse lignende. Det er 
op til hver enkelt kommune selv at finde frem til hvilke ansøgningssager, der måtte være inden for de 
forskellige love. 
Det er forvaltningernes vurdering, at det for flere sagstyper ikke er helt entydigt, om der er tale om en 
ansøgningssag. F.eks. Serviceloven § 80 (Anvisning af og betaling for husly til husvilde). Hertil kommer, at 
flere ansøgningssager aldrig eller kun i yderst begrænset omfang er behandlet i [adresse]. F.eks. 
Serviceloven § 102 (Tilbud af behandlingsmæssig karakter). Det forhold, at Ankestyrelsen har fundet 
anledning til at udsende den generelle udtalelse af 15. december 2023 til alle kommunalbestyrelser om 
kommunalbestyrelsernes forpligtelser efter retssikkerhedslovens § 3, stk. 2, viser, at bestemmelsen giver 
anledning til fortolkningsproblemer generelt i kommunerne. 
Forvaltningerne har igangsat en proces, som skal rette op på fastsættelse og offentliggørelse af de 
manglende frister. Der vil blive fremlagt en sag herom til politisk behandling i juni 2024. 
ØKONOMI
Der er ingen økonomiske konsekvenser.
INDSTILLING
Direktøren for Social og Sundhed, direktøren for Job og Økonomi samt direktøren for Børn og Kultur 
indstiller til Byrådet:
1.
At udtalelsen til Ankestyrelsen godkendes.
BESLUTNING
Børne- og Skoleudvalget, 5. marts 2024:
Fraværende: Josephine Lauridsen og Tage Danielsen
Indstilles godkendt med den ændring, at forvaltningen udarbejder et fornyet forslag til høringssvar forud 
for behandlingen i Økonomiudvalget.
Social- og Sundhedsudvalget, 5. marts 2024:
Fraværende: Ingen
Indstilles godkendt.
Arbejdsmarkedsudvalget, 6. marts 2024:
Fraværende: Ingen
Indstilles godkendt.
Borgmestersekretariatet, 6. marts 2024:
Høringssvaret er opdateret, og forslag til ændringer fremgår med korrektur.
Økonomiudvalget, 12. marts 2024:
Fraværende: Ingen
Opdateret udgave af udtalelsen til Ankestyrelsen indstilles godkendt. 
Byrådet, 19. marts 2024:
Fraværende: Benjamin Madsen
Godkendt. 
Bilag

Udtalelse fra Favrskov Byråd (3666488)
